C 47/170
BG
Официален вестник на Европейския съюз
7.2.2023 г.
Сряда, 6 юли 2022 r.
112. насърчава ЕС да продължи да работи за приключване на многостранните преговори относно субсидиите за рибарството в рамките на Световната търговска организация — за изпълнение на цел за устойчиво развитие № 14.6 — за да забрани определени форми на субсидии в областта на рибарството, които допринасят за свръхкапацитета и прекомерния риболов, да премахне субсидиите, които допринасят за ННН риболова, и да се въздържа от въвеждане на нови такива субсидии, в пълно съответствие с целите, определени в Европейския зелен пакт, 8-ата програма за действие за околната среда и Парижкото споразумение; 113. призовава световното измерение на стратегията за биологичното разнообразие да подкрепи правото на подходяща прехрана, да приложи Декларацията на ООН относно правата на селяните и други хора, които работят в селските райони, за да се приемат мерки за подобряване в световен мащаб на условията на труд на селскостопанските работници и доходите на дребните земеделски стопани, които са част от международните вериги за доставки на храни, и да гарантира, че принципът на предпазните мерки е включен във всички изисквания за безопасност на храните; освен това призовава ЕС да приведе търговската си политика в съответствие с целите на стратегията „От фермата до трапезата“ и стратегията за биологичното разнообразие, както и с целта за въглеродна неутралност на Европейския зелен пакт; 114. подчертава, че предварително условие за успешното постигане на целите за устойчивост е третите държави, които действат на световната сцена, да дадат своя принос; 115. подчертава стойността на храната, която трябва да се разбира като много повече от обикновена стока — като право за хората, което трябва да бъде реализирано, а икономическото, социалното и екологичното въздействие и външните ефекти трябва да бъдат по-добре оценени и смекчени или използвани при необходимост; 116. призовава за засилени действия на международно равнище, за да се гарантира, че продоволствената сигурност заема централно място във вземането на политически решения, така че да се избегне недостиг и да се гарантира продоволствената сигурност в най-уязвимите държави; 117. призовава за продължаване на усилията за гарантиране на последователността на политиките на ЕС в съответствие с принципа на съгласуваност на политиките за устойчиво развитие; настоятелно призовава да се гарантира, че европейският износ не вреди на развитието на местното производство и местните пазари; подчертава, че споразуменията на ЕС за свободна търговия не следва да дестабилизират местното селско стопанство, да вредят на дребните производители или да изострят зависимостта от вноса на храни; настоятелно призовава да се подкрепя местното производство и потребление, с което може да се осигури създаване на работни места на местно равнище, да се постигнат справедливи цени, да се гарантира опазване на здравето и безопасността на работниците и да се намали зависимостта на държавите от вноса и тяхната уязвимост спрямо колебанията в цените в международен план; 118. посочва необходимостта от ясни насоки за това как да се постигне съгласуваност на политиките за развитие на равнище ЕС, като същевременно се обърне внимание на потенциално противоречащите си цели на политиката; настоятелно призовава ЕС да гарантира съгласуваността на европейските селскостопански и търговски политики, за да подкрепи продоволствената сигурност и продоволствената независимост и да защити местните и регионалните пазари; o o 119.
o
възлага на своя председател да предаде настоящата резолюция съответно на Съвета и на Комисията.